Космонавтнал Кубокрал турнир\nАвтор: Зулейхат Тахакаева · 02.04.2021\nЛаргсса ххуллункьини Гъумучиял спортзалдануву «Спорт – наркотикирттайн къаршину» тIисса цIанилу хьунни Совет Союзрал Виричу, летчик-космонавт Муса Маннаровлул Кубокран цIа кусса, районнал дянивсса волейболданул турнир. Мунил сиптачину хьунни Лакрал райондалул бакIчи Юсуп МахIаммадов. Сакин дурну дия турнир Райондалул Магьирлугърал, жагьилтурал политикалул, спортрал ва туризмалул центрданул.\nМуний гьуртту хьунни мукьра райондалиясса ацIра команда: Лакрал («Гъази-Гъумучи»), Лакрал райондалул МЧС-рал, Читтурдал, Ххюлуссуннал, ЧIурттащиял, Хъунайннал ); Ккуллал (Ккуллал, Вихьуллал); ЦIуссалакрал (ЦIуссачIурттащиял); Ахъушиял (ЦIалакъяйннал).\nТурнир тIитIлатIисса шадлугърай гьуртту хьунни райондалул бакIчи Юсуп МахIаммадов, ванал хъиривчутал Абубакар Къюннуев, Макьсуд Макьсудов, идарарттал каялувчитал. Турнирданул бусравсса хъамал бия Дагъусттаннал цIадурксса спортсмен, волейболист, 1960-ку шиннардий Дагъусттаннал волейболданул цачIун дур командалул капитанну ивкIсса Нуруллагь Оьмаров ва даимгу райондалий хъанахъисса иширттал чIарав ацIайсса Султан ЦIаххаев.\nШадлугъ тIитIлай, Культуралул, жагьилтурал политикалул, спортрал, туризмалул центрданул каялувчинал хъиривчу Малик ХIусмановлул гьуртту хъанахъисса командарттаягу бувсун, чIа увкуна гьуртту хъанахъиминнан оьрмулуву ва спортраву тIайлабацIу, дусшиврийсса бяст-ччал.\nЮсуп МахIаммадовлул кIицI лавгуна турнир дуллалишиву ца лакрал акъасса, щалагу Дагъус­ттаннал илданун пахрулунсса чув, щалагу Ухссавнил Ккавкказнаву цалчинсса ва утти­нин увагу усса ца космонавтнан ккаллисса Муса Маннаровлул оьрмулул 70 шинал юбилейран хасну.\nМуса Маннаровлул аьламраву дурсса виричувшивурттая, гьунардаягу бувсун, ххи бунни турнир дуллансса пикри бушиву мукьахуннайгу.\nМиллатрал цIа-кьини бюх­ттул дурсса цIасса арснан хас дурсса турнирданул агьамширия ихтилатру бувна Нуруллагь Оьма­ровлул, Султан ЦIаххаевлул.\nТIиртIуна турнир райондалул магьирлугърал къатлул зузалтрал Лакрал гимн учаврийну ва Гъумучиял оьрчIал Магьирлугърал школалул «Гъази-Гъумучи» ансамбльданул къавтIалтрал аслисса лакку къавтIаву «Къиссу» щаллу даврийну.\nБяст-ччаллил хIасиллайн бувну, Совет Союзрал Виричу Муса Маннаровлул цIанийсса Занази Кубок цалчинма-цалчин ласун лайкь хьунни ЦIуссачIурттащиял команда. КIилчинмур кIану бувгьунни «Гъази-Гъумучи» командалул. Шамилчинмур кIану кIабавчIунни ЧIурттащиял ва Вихьуллал командарттайх.\nХхув хьуминнан ва хьхьи­чIунсса кIанттурду бувгьуминнан буллунни дипломру, медаллу, Муса Маннаровлул суратращалсса вымпеллу ва арцуйну­сса бахшишру. Муса Маннаровлул суратращалсса мюрщи кубокру ва арцуйнусса бахшишру дуллунни номинациярттай хьхьичIун ливчсса гьурттучитурангу. «Язима игрокнал» цIа ларсунни ЦIуссачIурттащиял командалувасса Заур Ккушиевлул; «Тамашачитурал чулухасса бахшиш» хIалал дурунни Вихьуллал командалувасса Сагид НикIамахIаммадовлул; «Ххувшаврийнсса хъит учаврихлу» тIимур бахшишран лайкьману увккунни «Гъази-Гьумучи» командалувасса Малик ХIусманов.\n«ТIайлану кьимат бищаврихлу» дипломру, хъамакъабитулунсса сувенирду ва арцуйнусса бахшишру дуллунни Аьли ХIанапиевлун ва Раджаб Тайгибовлун.\nХхувхьуминнан ва хьхьичIун ливчуминнан пишкаш дан Муса Маннаровлул тIайла дурккун дия цала къулбасгу рирщусса цала суратру.\nУкун гьуртту хъанахъиминнангу, тамашалийн бувкI­миннангу дакIний личIансса даражалий хьунни миллат бюхттул бувсса, язисса арс Муса Маннаровлул Кубокрансса турнир.\nСледующая публикация Правительство Дагестана окажет поддержку инвестпроекту по закладке садов в Дербентском районе\nПредыдущая публикация Росгвардиялул ххюйлчинсса байран